**Kedves Szülők!**

Kérem, szíveskedjenek elolvasni a Hófehérke Mini Bölcsőde házirendjét és mindannyiunk érdekében, betartani a benne foglaltakat!

**BÖLCSŐDEI HÁZIREND**

A bölcsőde címe: RépcelakiBölcsőde és Idősek Klubja 9653 Répcelak, József A. u. 20/A.

Telefonszáma: +36/95/370-1454

Elektronikus címe: [bolcsode\_ik@repcenet.hu](mailto:bolcsode_ik@repcenet.hu);etlapbolcsode@gmail.com

A bölcsődevezető neve: Szabóné Németh Zsuzsanna

A bölcsődevezető helyettes neve: Szabóné Magyar Gabriella

A házirend hatálya:

A házirend a Répcelaki Bölcsőde és Idősek Klubja intézmény Hófehérke Mini Bölcsődéjébe járó gyerekekre, a gyermekek szüleire, a bölcsődében dolgozókra, továbbá azon személyekre vonatkozik, akik a mini bölcsőde területére belépnek.

A házirend célja:

A különböző törvényekben, jogszabályokban megfogalmazott jogok, kötelességek érvényesítésének helyi gyakorlása, a mini bölcsőde saját működésének belső szabályozója.

A házirendet az intézmény vezetője készíti el, a Szülői Fórum előzetesen véleményezésével, egyetértésével, mely a fenntartó önkormányzat képviselő-testületének jóváhagyásával válik érvényessé.

Bölcsődei ellátásban azok a gyermekek részesíthetőek, akiknek, illetve akiknek legalább egyik szülője/gondviselője/gyámja állandó lakóhelye, ennek hiányában tartózkodási helye Répcelak városban van – mindkét esetben azzal a feltétellel, hogy az életvitelszerű ott lakás tényét igazolni tudják.

Életvitelszerű ott lakásnak minősül, ha a gyermek Répcelak városban található ingatlant otthonául használja és ez az ingatlan a polgárok személyi adatainak és lakcímének nyilvántartásában a gyermek lakóhelyeként vagy tartózkodási helyeként a bölcsődei beíratás első határnapját megelőző három hónapnál régebb óta szerepel.

Ha ez nem teljesül, vagy arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, úgy a bölcsődevezető, vagy a fenntartó által szervezett bizottság jogosult felszólítani a bölcsődébe jelentkező gyermek szülőjét/gondviselőjét/gyámját, hogy Répcelak városban életvitelszerű lakás tényét akként igazolja, hogy a felszólítás kézhez vételétől számított 15 napon belül bemutatja a területileg illetékes védőnőtől származó, a védőnői ellátás igénybe vételét igazoló nyilatkozatot.

Az ellátás igénybe vétele önkéntes. Az intézmény által, lehetőség szerint az előre meghirdetett beíratási napokon a gyermek szülője/törvényes képviselője személyesen kérheti a 20 hetes – 3 éves korú gyermek felvételét a bölcsődébe. A felvételhez szóban/írásban köteles adatokat szolgáltatni, az azokban bekövetkezett változásokat 15 napon belül jelezni az intézményvezető felé. A felvételt, a szülővel történő előzetes megbeszélést követően, kezdeményezheti:

* körzeti védőnő
* házi gyermekorvos, házi orvos
* szociális, illetve családgondozó
* gyámhatóság

A bölcsődei felvétel rendje:

Felvehető minden olyan kisgyermek, akinek szülei valamilyen ok miatt nem tudják biztosítani a napközbeni ellátást. Az 1997. évi XXXI. Törvény szerint előnyben kell részesíteni az olyan kisgyermeket, akinek – szociális és/vagy egyéb ok miatt – egészséges fejlődése érdekében szükséges a bölcsődei nevelés, gondozás. A bölcsődei felvétel során előnyben kell részesíteni – ha a gyermek szülője, más törvényes képviselője a felvételi kérelem benyújtását követő 30 napon belül igazolja, hogy munkaviszonyban vagy munkavégzésre irányuló egyéb jogviszonyban áll –

* a rendszeres gyermekvédelmi kedvezményre jogosult gyermeket,
* a három vagy több gyermeket nevelő családban élő gyermeket,
* az egyedülálló szülő által nevelt gyermeket, és
* a védelembe vett gyermeket.

Védelembe vétel esetén Répcelak város jegyzője kötelezi a szülőt, hogy folyamatosan vegye igénybe a bölcsődei ellátást gyermeke után.

A bölcsőde szolgáltatásai:

A bölcsődei ellátás keretében biztosítani kell a bölcsődei ellátás alapelveire épülő szakszerű nevelés – gondozást, a szülővel/gondviselővel/gyámmal történő fokozatos beilleszkedés lehetőségét, megfelelő textíliát és bútorzatot, életkornak és egyéni fejlettségnek megfelelő játéktevékenységet, továbbá készségfejlesztést, szabadban való tartózkodás feltételét, napi négyszeri étkezés, nyugodt alvás, pihenés feltételeit. A kisgyermek érzelmi fejlődését és szocializációját segíteni, a megismerési folyamatok fejlődését támogatni kell.

A házirend pontjai:

A bölcsőde naponta reggel 06:30 órától – 08:00 óráig fogadja az érkező gyermekeket. Kérjük, hogy 08:00 óra – 08:30 óra között ne zavarják a reggelizést, gyermekükkel előtte vagy utána érkezzenek.

A bölcsődéből a gyermeket csak a szülő vagy az általa írásban megbízott személy viheti el. 14 éven aluli kiskorú e feladattal nem bízható meg.

A szülő a beszoktatási időn túl a csoportszobában nem tartózkodhat. A beszoktatás idejére váltócipő használata szükséges!

A gyermekek hazavitelére délután 16:30 óráig van lehetőség. Távozáskor, miután a szülő átvette a gyermeket, a bölcsőde egész területén a szülő viseli a felelősséget a gyermeke iránt.

A bölcsődei átadóban minden gyermeknek külön szekrénye van a ruhák tárolására. Kérjük, csak a legszükségesebb dolgokat tárolják itt, mert a bölcsődében hagyott, illetve a gyermek személyes tárgyaiért felelősséget vállalni nem tudunk. Az öltöző szekrényben élelmiszer nem tárolható!

A bölcsődébe csak egészséges gyermek hozható. A közösség egészsége érdekében lázas, antibiotikumot szedő, vagy fertőzésre gyanús gyermek a bölcsődét nem látogathatja. A családban előforduló fertőző betegségekről a bölcsődét haladéktalanul értesíteni kell. A gyermek gyógyszer és/vagy étel érzékenységéról a szülő tájékoztassa a bölcsődét; a kivizsgálás eredményét kérjük bemutatni.

A bölcsőde orvos javaslatait kérjük figyelembe venni, betartani.

Abban az esetben, ha a gyermek napközben megbetegszik a bölcsődében, a kisgyermeknevelő értesíti a szülőt, illetve hozzátartozót. Ehhez feltétlenül szükséges a pontos cím és telefonszám. Kérjük, hogy ilyen esetben minél előbb gondoskodjanak a gyermek hazaviteléről, orvosi ellátásáról.

Gyógyszert a szülő a kisgyermeknevelőnek nem adhat át. Sürgős esetben csak láz és fájdalomcsillapítót kap a gyermek a bölcsődében, melyről a szülőt tájékoztatni kell.

Ha a szülő a gyermeket betegség, vagy más ok miatt nem hozza a bölcsődébe, a távolmaradást reggel 08:00 óráig közölje a bölcsődevezetővel vagy helyettessel, személyesen vagy telefonon.

Betegség miatt hiányzó gyermeket, gyógyulása után, csak orvosi igazolással tudunk fogadni. A szülő az igazolást köteles a kisgyermeknevelőnek átadni a bölcsődébe érkezéskor. Igazolás hiányában a gyermek nem vehető be a csoportba!!!

A család és a bölcsőde kapcsolatának erősítésére lehetőséget biztosítunk a szülővel történő beszoktatáson túl a kisgyermeknevelő és a szülő napi találkozásaira, Üzenőfüzeten keresztül történő információcserére, csoportbeszélgetésekre. Módot adunk a családoknak a bölcsőde életébe való betekintésre is. Kérjük, a látogatások időpontját a kisgyermeknevelőkkel előre egyeztetni szíveskedjenek.

A Családi füzetbe történő bejegyzéseiket szívesen vesszük, akár a gyermek egészségi állapotára, akár a gyermek fejlődésére, vagy otthoni eseményekre vonatkoznak.

A babakocsikat kérjük csak az erre kijelölt helyen tárolják, más helyekre betolni, vagy bevinni tilos!

**A bölcsőde területén és a bölcsőde udvarán, valamint a bölcsőde bejáratától számított 5 méteres körzetben a dohányzás szigorúan tilos!**

Zárva tartás rendje:

A mini bölcsőde ünnepnapokon és a hivatalos munkaszüneti napokon zárva tart. Az intézmény zárva tartását a fenntartó határozatával engedélyezi a nyári karbantartási-, festési és egyéb munkálatok elvégzésének idejére vonatkozóan, melyről minden év február 15. napjáig a szolgáltatásokat igénybe vevő ellátottakat tájékoztatni szükséges.

A gyermekjóléti alapellátás körébe tartozó bölcsőde további zárva tartásáról, előzetes igényfelmérés elkészítését követően a polgármester dönt. Ezen hatáskörbe tartozik pl.: karácsony előtti-, valamint a két ünnep közötti időszak; áthelyezett munkaszüneti napok ledolgozására kijelölt munkanapok, olyan időszak, melyre az ellátottak nem igényelték a szolgáltatást stb.

Abban az esetben, ha az igényfelmérés 50-50% -os eredményt mutat, a zárva tartásról a fenntartó határozatával dönt.

A szolgáltatás térítési díja:

A térítési díjat az ellátást igénybe vevő gyermek esetén a szülői felügyeletet gyakorló szülő, vagy más törvényes képviselő az intézménynek fizeti meg.

2022. szeptember 01. napjától a bölcsődei-; mini bölcsődei szolgáltatást igénybe vevő gyermekek után napi gondozási díjat kell fizetni, melynek összegét a fenntartó határozza meg az 3/2021. (II. 26.) a „Gyermekvédelem helyi rendelete”-ben.

A gondozási-; illetveaz étkezési térítési díjat az igénybe vétel napjától havonta utólag, tárgyhónapot követő hónap 10. napjáig kell befizetni. Kérjük, hogy a térítési díjat az előre jelzett napon pontosan fizessék be. A személyi térítési díj összege évente két alkalommal vizsgálható felül és változtatható meg. Ha a kötelezett a személyi térítési díj összegét vitatja, az intézményvezető erre vonatkozó értesítésének kézhez vételétől számított 8 napon belül fordulhat a fenntartóhoz.

Ha a kötelezett a személyi térítési díj fizetési kötelezettségének nem tesz eleget, az intézményvezető 15 napos határidő megjelölésével írásban felhívja a figyelmét az elmaradt térítési díj befizetésére. Ha a határidő eredménytelenül telt el, a kötelezett nevét, lakcímét és a fennálló díjhátralékot nyilvántartásba veszi és a díjhátralékról negyedévente tájékoztatja a fenntartót annak behajtása vagy törlése érdekében. A fenntartó önkormányzat a gondozásért nem számíttat fel térítési díjat, így az intézményi térítési díj összegét nullában határozza meg és dokumentálja.

A gyermekek napközbeni ellátása intézményi térítési díj a szolgáltatási önköltség és a központi költségvetésről szóló törvényben biztosított támogatás különbözete, tehát az az összeg, amit a fenntartó az ellátáshoz biztosít.

A személyi térítési díjat az intézményi térítési díjból kell kiszámolni. A személyi térítési díj összege nem haladhatja meg az egy főre jutó, rendszeres havi jövedelem 25%-át, ha a fenntartó a gyermekétkeztetés mellett gondozásra is megállapít személyi térítési díjat és a gyermek nem részesül ingyenes intézményi gyermekétkeztetésben. Abban az esetben, ha a gyermek ingyenes intézményi gyermekétkeztetésben részesül, akkor a fent említett személyi térítési díj összege nem lehet több az egy főre jutó, rendszeres havi jövedelem 20%-nál.

Ingyenes ellátásban kell részesíteni a jogosultat, ha a térítési díj fizetésére kötelezett jövedelemmel nem rendelkezik.

Bölcsődében, mini bölcsődében nyújtott bölcsődei ellátás esetén:

* rendszeres gyermekvédelmi kedvezményben részesülő
* tartósan beteg vagy fogyatékkal élő
* 3 vagy többgyermekes családban élő
* védelembe vett
* átmeneti gondozásban lévő, ideiglenes hatállyal nevelőszülőnél vagy gyermekotthonban elhelyezett, nevelésbe vett

gyermek gondozását térítésmentesen kell biztosítani!

Az intézményi, a személyi térítési díjak összegéről és a fizetésük szabályozásáról a fenntartó Répcelak Városi Önkormányzat atöbbször módosított 3/2021. (II. 26.) sz. a "Gyermekvédelem helyi rendszeréről" szóló rendeletében rendelkezik.

Kedvezmény megállapítására a kérelmező állandó lakhelye szerint illetékes jegyző jogosult az intézményvezető és a szülő nyilatkozata alapján.

Ingyenes étkeztetésben részesülhet az a gyermek, aki rendszeres gyermekvédelmi kedvezményben részesül**,** a tartósan beteg vagy fogyatékossággal élő gyermek, azok az egészséges gyermekek, akiknek a családban nevelkedő testvére -függetlenül az életkorától-tartósan beteg vagy fogyatékos, akiknek családjában 3 vagy több gyermeket nevelnek, akiknek nevelésbe vételét rendelte el a gyámhatóság, akiknek családjában az egy főre jutó havi jövedelem nem haladja meg a kötelező legkisebb munkabér személyi jövedelemadóval, munkavállalói,egészségbiztosítási ésnyugdíjjárulékkal csökkentett, azaz nettó összegének 130%-át.

Fizetési és egyéb gondjaik esetén keressék a bölcsőde vezetőjét, aki felvilágosítással és segítőkészséggel áll szíves rendelkezésükre.

Bölcsődei férőhelyek szabad kapacitásának terhére nyújtott szolgáltatás biztosítása érdekében; a bölcsődés korú kisgyermekek részére időszakos gyermekfelügyeletet biztosít, mely során a szülővel az intézmény vezetője köt megállapodást, a szolgáltatásért fizetendő térítési díjat az igénybe vevő gyermek szülője fizeti meg. Az időszakos gyermekfelügyelet térítési díja: 300,- Ft/óra (azaz Háromszáz forint) Ezen túlmenően szülő csoportos beszélgetést szervez.

Mini bölcsődei ellátás megszűnésének, megszüntetésének módjai:

A bölcsődei ellátás megszűnik, ha a gyermek a 3. életévét betöltötte, Abban az esetben, ha a gyermek az óvodai nevelésre nem érett, akkor a 4. életévének betöltését követő augusztus 31-ig. Továbbá, ha a gyermek a 3. életévét január 1-je és augusztus 31-e között tölti be, az adott bölcsődei nevelési év végén, ha szeptember 1-je és december 31-e között tölti be, akkor a következő bölcsődei nevelési év végén.

Meg kell szüntetni annak a gyermeknek az ellátását, aki a bölcsőde orvosának szakvéleménye szerint egészségi állapota miatt bölcsődében nem gondozható, illetőleg magatartászavara veszélyezteti a többi gyermek fejlődését.

A gyermek joga, hogy:

* segítséget kapjon a családjában történő nevelkedéséhez, személyiségének kibontakozásához, a fejlődését veszélyeztető helyzet elhárításához, a társadalomba való beilleszkedéséhez
* a sérülés, tartós betegség esetén fejlődését és személyisége kibontakozását segítő különleges ellátásban részesüljön
* emberi méltóságát tiszteletben tartsák, a bántalmazással - fizikai, szexuális vagy lelki erőszakkal, elhanyagolással szemben - védelemben részesüljön
* a hátrányos megkülönböztetés minden formájától mentes nevelésbe és gondozásba részesüljön

Szülői Fórum működése:

A Bölcsődei szakmai egységben …………………………………….. napja óta működik a Szülői Fórum, mely arra hívatott, hogy a bölcsődébe járó gyermekek szülei/törvényes képviselői az 1997. évi XXXI. törvény 36§ alapján az intézményi jogviszony megsértése, különösen a személyiségi jogainak, kapcsolattartásainak sérelme, intézmény dolgozóinak szakmai, titoktartási és vagyonvédelmi kötelezettségeinek megszegése esetén, vagy az ellátással kapcsolatos észrevételük, panaszuk esetén orvoslásért első körben ehhez a Fórumhoz fordulhatnak. A Szülői Fórum elnöke a Répcelak Város Önkormányzatának mindenkori Humánpolitikai Bizottság elnöke, tagjai a kisgyermeknevelők, valamint a szolgáltatást igénybe vevő gyermekek szülei/törvényes képviselői közül választott **3** fő. A Szülői Fórum üléseire invitálni kell a területileg illetékes Gyermekjogi Képviselőt is, akinek elérhetősége a bölcsődei bejáratnál lévő fali újságon található.A Szülői Fórum tagjainak joga és kötelessége az intézményvezető által elkészített, bölcsődei szakmai egységre vonatkozó Szakmai Programot, Házi rendet véleményezni, ennek érdekében az intézményvezető írásbeli kérésére össze kell hívni a Fórumot. A Fórum tagjai által tett javaslatokat, észrevételeket be kell építeni a Szakmai Programba, Házi rendbe, ezt követően tárgyalja a Humánpolitikai Bizottság, majd kerül a Képviselő-testület elé.

A Szülői Fórumra vonatkozó további információkat a hirdetőfalon kifüggesztett „Szülői Fórum” hirdetményében olvashatnak a Tisztelt Szülők!

A gyermek szülője, vagy más törvényes képviselője az intézmény fenntartójához, vagy a gyermekjogi képviselőhöz fordulhat az ellátással kapcsolatos panaszával, észrevételével, ha az intézmény vezetője, vagy az érdek-képviseleti fórum 15 napon belül nem küld értesítést a vizsgálat eredményéről, vagy ha a megtett intézkedéssel nem ért egyet.

Észrevétele, panasza orvoslása érdekében bizalommal fordulhat a Gyermekjogi képviselőhöz is.

**Kérjük a Szülőket, hogy a Házirendben foglaltakat maradandóan szíveskedjenek betartani. A Házirend tartalmi elemeinek megsértése a bölcsődéből való kizárást vonhatja maga után!**

Záró rendelkezések:

A házirendet az intézményvezető elkészítette. Azt a Szülői Fórum tagjai megismerték, véleményezték, ellene kifogást nem emeltek.

A házirend érvényességéhez a Képviselő-testület jóváhagyása szükséges. A házi rendet a Képviselő-testület jóváhagyta, hatályba lépésének időpontja: 2022. május 02. (63/2022. (IV. 28.) számú határozatával fogadt el.)

A szülők és a dolgozók részére hozzáférhető helyen kifüggesztésre kerül.

Az érvényben lévő házirend módosítását kezdeményezheti:

* a mini bölcsőde szakmai vezetője
* a Szülői Fórum elnöke

Répcelak, 2022. szeptember 01.

Lászlóné Moór Lilla

intézményvezető